የጠቅላይ ሚኒስትሩ አማካሪ የነበሩት አቶ ነዋይ ገብረአብ ጡረታ ወጡ
የጠቅላይ ሚኒስትሩ የኢኮኖሚ ጉዳዮች አማካሪ በመሆን ላለፉት 20 ዓመታት ሲያገለግሉ የነበሩት አቶ ነዋይ ገብረአብ ጡረታ መውጣታቸውን ምንጮች ገለጹ፡፡አቶ ነዋይ በኢኮኖሚ ጉዳዮች የጠቅላይ ሚኒስትሩ አማካሪ ከመሆናቸው በተጨማሪ፣ የኢትዮጵያ ልማት ምርምር ኢንስቲትዩት (EDRI) ዋና ዳይሬክተር ሆነው በማገልገል ላይም ነበሩ፡፡በጡረታ የተገለሉት አቶ ነዋይ ከአማካሪነት ቦታቸው ብቻ ሳይሆን፣ ከኢንስቲትዩቱ ዋና ዳይሬክተርነት ኃላፊነታቸውም መነሳታቸውን ምንጮች ገልጸዋል፡፡ በምትካቸው የተሾሙት የቀድሞ የኢንዱስትሪ ሚኒስትር፣ ቀጥሎም የመጀመሪያው የብሔራዊ ፕላን ኮሚሽነር የነበሩት አቶ መኮንን ማንያዘዋል መሾማቸውን ለማወቅ ተችሏል፡፡አቶ መኮንን የኢትዮጵያ ልማት ምርምር ኢንስቲትዩት ዳይሬክተር ሆነው ቢሾሙም ገና የቢሮ ርክክብ አለመደረጉ ተረጋግጧል፡፡ የተቋሙ ሠራተኞች ሹመቱን በይፋ እንዳልሰሙ ተናግረዋል፡፡ የጠቅላይ ሚኒስትሩ ልዩ ረዳት አቶ ዕውነቱ ብላታ ደበላ በጉዳዩ ላይ መረጃ እንዲሰጡ ለማድረግ ሪፖርተር ያደረገው ሙከራ አልተሳካም፡፡የመንግሥት ኮሙዩኒኬሽን ጉዳዮች ጽሕፈት ቤት ኃላፊ ሚኒስትር ዶ/ር ነገሪ ሌንጮ አቶ ነዋይ ጡረታ ስለመውጣታቸው ዝርዝር መረጃ እንደሌላቸው ገልጸው፣ በጠቅላይ ሚኒስትር ጽሕፈት ቤት የጠቅላይ ሚኒስትሩ አማካሪ የሚሉ አደረጃጀቶች መቅረታቸውን ግን ጠቁመዋል፡፡በተጨማሪም አንዳንድ ሰዎች በሒደት ሌላ ቦታ ሊመደቡ እንደሚችሉ፣ ጊዜያቸውን የጨረሱ ደግሞ በጡረታ እንደሚሰናበቱ አክለዋል፡፡ 